‘คปภ.’เร่งจ่ายสินไหมข้าวนาปี
ลั่น315ล้านต้องจบเม.ย.นี้ปี&#8217;55ตั้งเป้าเพิ่มอีก5ล้านไร่
20 เม.ย. 2555

ลั่น315ล้านต้องจบเม.ย.นี้ปี’55ตั้งเป้าเพิ่มอีก5ล้านไร่
คปภ. เร่ง 8 บริษัทประกันภัยจ่ายค่าสินไหมทดแทนการประกันภัยข้าวนาปี 315 ล้านบาท ให้เสร็จ เม.ย.นี้
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า สาเหตุของการจ่ายค่าสินไหมทดแทนโครงการประกันภัยข้าวนาปี ปีการผลิต 2554 ล่าช้า เนื่องมาจากจำนวนเกษตรกรที่เรียกร้องค่าสินไหมทดแทนมีจำนวนมาก
นอกจากนี้ บริษัทประกันภัยจะต้องตรวจสอบความถูกต้องของเอกสารตามเงื่อนไขที่ระบุไว้ในกรมธรรม์ประกันภัยข้าวนาปี ซึ่งได้แก่แบบประมวลรวบรวมการช่วยเหลือรายหมู่บ้าน (กษ 02) ที่ได้รับความเห็นชอบจากคณะกรรมการให้ความช่วยเหลือผู้ประสบภัยพิบัติอำเภอ (ก.ช.ภ.อ.) และแบบขึ้นทะเบียนเกษตรกรผู้ปลูกข้าว (ทพศ.1)
ทั้งนี้ มีประมาณการความเสียหายคงค้างทั้งสิ้น 315.6 ล้านบาท ที่ประชุมระหว่างสำนักงาน คปภ. ธนาคารเพื่อการเกษตรและสหกรณ์การเกษตร และ 8 บริษัทประกันภัยที่เข้าร่วมโครงการประกันภัยข้าวนาปี ปีการผลิต 2554 จึงได้กำหนดแนวทางการชดใช้ค่าสินไหมทดแทนสัปดาห์ละ 100 ล้านบาท คาดว่าจะจ่ายค่าสินไหมทดแทนแล้วเสร็จภายในเดือน เม.ย.นี้
สำหรับโครงการประกันภัยข้าวนาปี ปีการผลิต 2554 มีจำนวนเกษตรกรที่เข้าร่วมโครงการ 5.67 หมื่นราย จำนวนพื้นที่ 1.06 ล้านไร่ เบี้ยประกันภัย 126.85 ล้านบาท โดยในปีที่ผ่านมาได้รับความเสียหาย 2.66 หมื่นราย จำนวน 5.32 แสนไร่ ประมาณการมูลค่าความเสียหายทั้งสิ้น 744.87 ล้านบาท
ในจำนวนนี้ จ่ายค่าสินไหมทดแทนแล้ว 2.10 หมื่นราย คิดเป็น 79% ของจำนวนเกษตรกรที่ได้รับความเสียหายทั้งหมด รวมมูลค่าสินไหมทดแทนที่จ่ายไปแล้วทั้งสิ้น 429.27 ล้านบาท
การประกันภัยข้าวนาปี ปีการผลิต 2555 นี้ ตั้งเป้าหมายพื้นที่การรับประกันภัยข้าวนาปี 6 ล้านไร่ อัตราเบี้ยประกันภัยอยู่ระหว่าง 190-250 บาทต่อไร่ โดยจะขยายความคุ้มครองภัยโรคระบาดและศัตรูพืชเพิ่มด้วย โดยเชื่อว่ารัฐบาลจะให้เงินอุดหนุนเช่นเดียวกับปีที่แล้ว เมื่อได้ข้อสรุปจะนำเสนอคณะรัฐมนตรีภายในเดือน เม.ย.นี้ซึ่งจะทันกับฤดูกาลเพาะปลูกในเดือนพ.ค.นี้